MV-lehdestä useita rikosilmoituksia

03.05.2016 klo 14:42 (muokattu 04.05.2016 klo 4:41 )

Helsingin poliisi tutkii yhteistyössä paikallispoliisien kanssa MV-lehdestä tehtyjä rikosilmoituksia ja tiivistää syyttäjän kanssa yhteistyötä kyseisen nettisivuston tutkintaan ja sen laillisuuden arviointiin liittyen.

Poliisi epäilee, että MV-lehti on julkaissut paljon juttuja, joiden epäillään olevan perättömiä, vääristeltyjä tai tekijänoikeusrikkomuksen täyttäviä. Koko maassa rikosilmoituksia MV-lehteen liittyen on tehty jo useita kymmeniä. Valtakunnallisesti tutkinnan koordinoinnista vastaa Helsingin poliisilaitos. Poliisi ja syyttäjä aloittivat yhteistyön tänä keväänä. Helsingin poliisi tutkii useita rikosepäilyjä sivustoon liittyen. Niitä tutkitaan muun muassa rikosnimikkeillä kunnianloukkaus, törkeä kunnianloukkaus, rahankeräysrikos, rahapelirikos ja tekijänoikeusrikos. Sosialidemokraattiset Opiskelijat jättivät yleisluonteisen tutkintapyynnön, jossa ei ollut yksilöity konkreettista tekoa tai laiminlyöntiä, joka täyttäisi lainsäädännön mukaisesti rikoksen tunnusmerkistön. Tästä tapauksesta ei aloitettu tutkintaa. Tällaisten yleisluontoisten tutkintapyyntöjen sijaan poliisi kehottaa kyseisen lehden rikoksen uhriksi joutuneita henkilöitä tekemään asiasta rikosilmoituksen oman kotipaikan poliisilaitokselle toukokuun aikana. Tämän jälkeen poliisi kokoaa syyttäjän kanssa eri rikosilmoitukset yhdeksi kokonaisuudeksi. Vihapuhe Poliisi muistuttaa, että vihapuhe netissä voi helposti täyttää rikoksen tunnusmerkistön. Rikosnimikkeenä vihapuhe voi olla esimerkiksi kiihottaminen kansanryhmää vastaan, kunnianloukkaus tai törkeä kunnianloukkaus. Poliisi muistuttaa, että jos joku on epävarma, täyttääkö esimerkiksi jokin itseensä tai organisaatioonsa kohdistuva nettikirjoitus rikoksen tunnusmerkistön, kannattaa ottaa pikaisesti yhteyttä paikalliseen poliisiin tai Helsingin poliisilaitoksen nettipoliisiin.